ธกส.ออกเงินกู้ฉุกเฉินให้ลูกหนี้นอกระบบ
ธ.ก.ส.รับลูกนโยบายรัฐเตรียมออกวงเงินกู้ฉุกเฉินให้ลูกหนี้นอกระบบที่มีประวัติดี รายละไม่เกิน 5 หมื่นบาท
12 ก.ค. 2553

ธ.ก.ส.รับลูกนโยบายรัฐเตรียมออกวงเงินกู้ฉุกเฉินให้ลูกหนี้นอกระบบที่มีประวัติดี รายละไม่เกิน 5 หมื่นบาท
นายลักษณ์ วจนานวัช ผู้จัดการ ธนาคารเพื่อการเกษตรและสหกรณ์การเกษตร(ธ.ก.ส.) กล่าวว่า ธ.ก.ส.จะร่วมมือกับสถาบันการเงิน 6 แห่ง ดำเนินโครงการเงินสำรองฉุกเฉิน (Standby Credit) ให้กับลูกหนี้ที่มีวงเงินกู้นอกระบบฝ่ายละไม่เกิน 50,000 บาท และมีระเบียบวินัยในการชำระคืนให้กับสถาบันการเงินแต่ละแห่งตามกำหนด ในกรณีที่ลูกค้ามีความจำเป็นต้องใช้เงินเร่งด่วน
ทั้งนี้ในการชำระหนี้จะมีการหักเงินที่ลูกหนี้ชำระคืนในแต่ละงวดมาเป็นเงินสำรองฉุกเฉินให้ 50% เช่น ลูกค้าชำระคืน 10,000 บาทก็จะหัก 5,000 บาทมาเป็นเงินสำรองฉุกเฉิน เมื่อมาชำระงวดต่อไปอีก 10,000 บาทก็จะหักเป็นเงินสำรองอีก 5,000 บาท เท่ากับลูกค้าจะมีเงินสำรองฉุกเฉินสามารถเบิกใช้ในยามจำเป็นได้ 10,000 บาท ภายใต้อัตราดอกเบี้ยเดิมที่ลูกค้าได้ทำสัญญาเงินกู้ไว้กับแต่ละสถาบันการเงิน เพื่อเป็นการป้องกันการกลับไปเป็นลูกหนี้นอกระบบอีกครั้ง 
อย่างไรก็ตาม ตามที่ ธ.ก.ส.ได้ดำเนินโครงการการแก้ไขปัญหาหนี้นอกระบบในช่วง 6 เดือนแรก มีผู้ขึ้นทะเบียนทั้งสิ้น 608,598 ราย มูลหนี้ 64,553 ล้านบาท และได้เจรจาประนอมหนี้สำเร็จแล้ว 353,802 ราย เจรจาประนอมหนี้ยังไม่สำเร็จ 28,605 ราย และอยู่ระหว่างการติดต่อให้มาเจรจาประนอมหนี้ 20,411 ราย
ผลจากการเจรจาดังกล่าวมีเกษตรกรประสงค์จะกู้เงินจาก ธ.ก.ส.จำนวน 343,992 ราย มูลหนี้ 41,540 ล้านบาท ซึ่ง ธ.ก.ส.ได้มีการพิจารณาให้อนุมัติกู้จำนวนทั้งสิ้น 187,960 ราย คิดเป็นจำนวนหนี้ที่โอนเข้ามาอยู่ในระบบของ ธ.ก.ส.วงเงินรวม 17,795 ล้านบาท ทั้งนี้ คาดว่าภายใน 31 ก.ค.นี้ จะมีผู้ได้รับการอนุมัติเงินกู้ 250,000 ราย